বাদ করুণ, পন্থ! নতুন ডেপুটি সহ কেমন হল ভারতের টেস্ট স্কোয়াড?

ওয়েব ডেস্ক: এশিয়া কাপে ছুটছে ভারতের (India Cricket Team) বিজয়রথ। এর মাঝেই লাল বলের সিরিজের জন্য ঘোষিত হল ভারতের ১৫ জনের স্কোয়াড (India Test Squad)। ওয়েস্ট ইন্ডিজের (West Indies) বিরুদ্ধে আসন্ন টেস্ট সিরিজের স্কোয়াডে জায়গা পেলেন না করুণ নায়ার। একইভাবে চোটের কারণে ফের টেস্ট সিরিজে রাখা হল না ঋষভ পন্থকে। ওয়ার্কলোড বিতর্ককে উপেক্ষা করে এই টেস্ট সিরিজেও দলে রাখা হল জসপ্রীত বুমরাকে। সবথেকে বড় চমক নতুন ভাইস-ক্যাপ্টেনকে ঘিরে।

তবে এই স্কোয়াডও মহম্মদ শামির কেরিয়ার নিয়ে প্রশ্নচিহ্ন রেখে গেল। দীর্ঘদিন জাতীয় দলের বাইরে রয়েছেন অভিজ্ঞ পেসার। ইংল্যান্ড সফরে নাম ছিল না তাঁর। কারণ হিসেবে জানানো হয়েছিল—টানা পাঁচ দিনের ম্যাচ খেলার মতো এখনও পুরোপুরি ফিট নন তিনি। এরপর অস্ট্রেলিয়ার বিরুদ্ধে ‘এ’ দল কিংবা ইরানি ট্রফিতেও সুযোগ দেওয়া হয়নি তাঁকে। এবার ওয়েস্ট ইন্ডিজ সিরিজেও জায়গা পেলেন না শামি।

ওয়েব ডেস্ক: ১১ জন ব্যাটিং করল, তাও ভারতকে হারাতে পারল না বাংলাদেশ!

এদিকে, ইংল্যান্ড সফরে গুরুতর চোট পাওয়া ঋষভ পন্থ যেহেতু বিশ্রামে, তাই তাঁর জায়গায় স্কোয়াডে রাখা হল একজোড়া তরুণকে। দলে প্রথম উইকেটকিপার ব্যাটারের স্থানে ধ্রুব জুরেল এবং নারায়ণ জগদীশনকে রাখা হল। তবে ক্যারিবিয়ানদের বিরুদ্ধে এই সিরিজের স্কোয়াড থেকে বাদ পড়লেন বাংলার অভিমন্যু ঈশ্বরণ। একইভাবে বাদ গিয়েছেন বাংলার আরেক পেসার আকাশ দীপ।

বাকি দলে বিশেষ কোনও চমক নেই। শুভমন গিলের (Shubman Gill) নেতৃত্বে নামবে ভারতীয় দল। দলের ভাইস-ক্যাপ্টেন রবীন্দ্র জাদেজা। মিডল অর্ডারে সুযোগ পেয়েছেন দেবদত্ত পাডিক্কাল, যিনি অস্ট্রেলিয়া এ-র বিরুদ্ধে দুরন্ত সেঞ্চুরি করেছিলেন। চার স্পিনার রেখেই তৈরি হয়েছে টিম কম্বিনেশন। দুই ম্যাচের এই টেস্ট সিরিজ ২ অক্টোবর শুরু হবে আমেদাবাদে। সিরিজের দ্বিতীয় ম্যাচ ১০ অক্টোবর থেকে দিল্লির অরুণ জেটলি স্টেডিয়ামে অনুষ্ঠিত হবে।

ওয়েস্ট ইন্ডিজের বিরুদ্ধে ভারতের টেস্ট স্কোয়াড

শুভমন গিল (অধিনায়ক), যশস্বী জয়সওয়াল, লোকেশ রাহুল, সাই সুদর্শন, দেবদত্ত পাডিক্কাল, ধ্রুব জুরেল (উইকেটকিপার), রবীন্দ্র জাদেজা (সহ-অধিনায়ক), ওয়াশিংটন সুন্দর, জসপ্রীত বুমরা, অক্ষর প্যাটেল, নীতীশ কুমার রেড্ডি, মহম্মদ সিরাজ, প্রসিধ কৃষ্ণ, কুলদীপ যাদব, নারায়ণ জগদীশন (উইকেটকিপার)।